ஆலோசனைக் கூட்டத்துக்குப் பின் செய்தியாளர்களைச் சந்தித்த முதல்வர் நாராயணசாமி, “கன மழை வெள்ளத்தால் பாதிக்கப்பட்டுள்ள கேரள மக்களுக்கு உதவிகள் செய்வதற்காக, புதுச்சேரி அரசு பல்வேறு நடவடிக்கைகளை மேற்கொண்டுவருகிறது. புதுச்சேரியில் உள்ள அரசு ஊழியர்கள் அனைவரும் தங்களுடைய ஒருநாள் ஊதியத்தை கேரள வெள்ள நிவாரணத்துக்கு அளிப்பதற்கு முடிவுசெய்து கடிதம் அளித்துள்ளார்கள். அதன்மூலம், 5 கோடி ரூபாய் நிதி கிடைக்கும். அதேபோல, பொதுத்துறை மற்றும் அரசு சார்பு நிறுவன ஊழியர்களும் தங்களுடைய ஒருநாள் ஊதியத்தை வழங்க முன்வர வேண்டும். மாநில அரசின் நிதியை உயர்த்தி வழங்குவது தொடர்பாக அதிகாரிகள் குழுவுடன் ஆலோசித்துவருகிறோம். வடகிழக்குப் பருவமழையை எதிர்கொள்வதற்காக புதுச்சேரியில் உள்ள அனைத்து ஏரி, குளங்களைத் தூர் வாரும் பணி மேற்கொள்ளப்பட்டுவருகிறது. ஏனாம் பிராந்தியம் கோதாவரி ஆற்றின் வெள்ளத்தால் பாதிக்கப்பட்டுள்ள மக்களுக்கு மாநில அரசு அனைத்து உதவிகளையும் செய்யும்” என்றார்.